Drie Bokke vervang vir toer na AustralasiëDillyn Leyds – terug in die Bokgroep (Foto GB Jordaan) Maandag het die Cheetahs hulle toerspan sonder hulle kaptein Francois Venter aangekondig omdat hy by die Springbokke was. Dinsdagoggend is hy teruggestuur na die Cheetahs toe. Dit is waarskynlik te laat om hom nou nog saam met die Cheetahsgroep vir die eeste twee pro14-wedstryde na Ulster (Vrydagaand) en Munster (aanstaande Saterdag) te stuur, wat vir die span uiteraard ŉ groot verskil sou maak. Benewens Venter is Curwin Bosch en Jano Vermaak ook terug by hulle onderskeie unies. Ruan Dreyer sal die naweek vir die Goue Leeus kan speel, maar is steeds in die Bokgroep. Hy het Maandag pa van ŉ seuntjie geword. Handré Pollard is nou klaar met die rehabilitasie van sy enkel en Ross Cronjé (ook ŉ enkelbesering) is weer perdfris. Hulle is saam met Dillyn Leyds is die Springbokgroep gevoeg vir die twee Rugbykampioenskap-toetse in Perth en North Harbour (Albany) teen onderskeidelik die Wallabies op 9 September en die All Blacks die volgende Saterdag. Die Bokgroep na Australasië – Voorspelers Uzair Cassiem, Lodewyk de Jager, Ruan Dreyer, Dan du Preez, Jean-Luc du Preez, Pieter-Steph du Toit, Eben Etzebeth, Steven Kitshoff, Siyamthanda Kolisi, Jaco Kriel, Malcolm Marx, Mbongeni Mbonambi, Francois Mostert, Tendai Mtawarira, Trevor Nyakane, Coenraad Oosthuizen, Mahlatse Ralepelle. Agterspelers Andries Coetzee, Ross Cronje, Damian de Allende, Francois Hougaard, Elton Jantjies, Jesse Kriel, Dillyn Leyds, Rudy Paige, Handre Pollard, Raymond Rhule, Jan Serfontein, Courtnall Skosan.